Kofi Annan: Suriyadagi vaziyatga chetdan biror harbiy kuch aralashmasin
BMT va Arab Ligasining Suriya bo’yicha maxsus vakili Kofi Annan fikricha, chet el kuchlari kirsa, ahvol yanada murakkablashadi. 
BMT sobiq bosh kotibi Kofi Annan Qohirada Arab Ligasi rasmiylari bilan uchrashib, chet eldan biror harbiy kuch Suriyadagi kelishmovchilikka aralashmasligi kerak deb aytgan. “Umid qilaman, biror bir davlat Suriyaga harbiy missiya haqida o’ylamayapti. Bundan aralashuv ahvolni yanada murakkablashtiradi”, - deydi Koffi Annan. Lekin Suriya rahbari Bashar al-Assadga qarshi kurashayotgan jangarilar nazarida o’z fuqarolariga qarshi urush olib borayotgan hukumat bilan muzokara qilib bo’lmaydi. Neft sanoati vazirining o’rinbosari Abdu Husamiddin kecha muxolifat safiga qo’shildi. Tinch aholiga qarshi qonli hujumlar ortida asosan president Bashar al-Assad turibdi, deydi Abdu Husamiddin. BMT hisobicha, Suriyada o’tgan yili boshlangan va bugungacha davom etayotgan qo’z’golon va namoyishlarda 7500 dan ortiq fuqaro halok bo’lgan. Hukumat terror guruhlariga qarshi kurash olib borayotganini aytadi. Xavfsizlik kuchlari safidan qariyb 2000 zobit o’lganini da’vo qiladi. BMT insonparvarlik yordami rahbari Valeri Amosning aytishicha, Hims shahrining Baba Amr tumanida ahvol nihoyatda og’ir. Bu yerda muxolifatchilar yashiringan deb harbiylar aynan shu hududni qattiq nishonga olmoqda. Mahallalar vayron, aholi orasida o’lganlar ko’p ekani aytiladi. Valeri Amos bugun Turkiyadagi qochqinlar lagerlarida vaziyat qanday ekani bilan tanishdi. Kamida 11 ming suriyalik hozir bu yerda jon saqlamoqda. Qariyb bir yarim million odam yordamga muhtoj.